

REPUBLIKA HRVATSKA

PUČKI PRAVOBRANITELJ

Broj: P.P.R.-27-01-K-1

Zagreb, 24. ožujka 2020.

HRVATSKI SABOR

Odbor za Ustav, Poslovnik i politički sustav, Predsjednik odbora

Odbor za ljudska prava i prava nacionalnih manjina, Predsjednik odbora

Predmet: Prijedlog Zakona o dopunama Zakona o elektroničkim komunikacijama, P.Z. br. 881

* *Prijedlog amandmana, daje se*

Poštovani,

**Obraćamo Vam se sukladno čl. 2. i 17 Zakona o pučkom pravobranitelju (NN, broj 76/12), te dostavljamo prijedlog amandmana na Prijedlog Zakona o dopunama Zakona o elektroničkim komunikacijama (dalje u tekstu: Prijedlog Zakona), kako slijedi:**

**U članku 104.a. Prijedloga Zakona predlažemo dodati stavke 1(a) i 1(b):**

* (1a) obrada podataka iz stavka 1. ovog članka mora jasno definirati koju skupinu pretplatnika ili korisnika usluga zahvaća te biti ograničena vremenom trajanja izvanredne situacije iz stavka 1.
* (1b) Tijelo državne uprave koje provodi obradu podataka iz stavka 1. ovog članka, dužno je na odgovarajući pisani način obavijestiti pretplatnika ili korisnika usluge o početku i vremenskom trajanju provedbe obrade podataka.

**Obrazloženje:**

**Sukladno članku 16 Ustava Republike Hrvatske, slobode i prava mogu se ograničiti samo zakonom, da bi se zaštitila sloboda i prava drugih te pravni poredak, javni moral i zdravlje, no svako takvo ograničenje mora biti razmjerno naravi potrebe za ograničenjem, u svakom pojedinačnom slučaju. Ovaj Prijedlog Zakona predviđa ograničenja temeljnih prava i sloboda građana, uvođenjem iznimke od opće zabrane obrade podataka o lokaciji, u cilju zaštite zdravlja i života građana, u kontekstu epidemije uzrokovane virusom COVID – 19, budući da prikupljanje podataka o lokaciji može dovesti do ograničenja prava građana na slobodu kretanja i privatnost.**

**Iz obrazloženja Prijedloga proizlazi kako je** dodatna iznimka od opće zabrane obrade podataka o lokaciji bez prometnih podataka ograničena na usko, jasno i precizno definirane situacije, samo kada se zdravlje i životi građana ne bi mogli učinkovito zaštititi na neki drugi način te kako udovoljava kriteriju razmjernosti jer se ocjenjuje da je obrada podataka razmjerna potrebi zaštite zdravlja i života, i to isključivo u situacijama kada je ta potreba dosegnula takvu razinu ugroze da je ministar nadležan za zdravstvo proglasio epidemiju zarazne bolesti ili opasnost od epidemije zarazne bolesti.

Međutim, upravo s ciljem osiguravanja razmjernosti, iznimno je važno **osigurati i zaštitne mehanizme čija je svrha izbjegavanje arbitrarnosti prilikom njihove provedbe. Stoga treba izričito zakonom definirati jasne kriterije po kojima će nadležno tijelo državne uprave određivati provedbu obrade podataka o lokaciji nad pojedinim pretplatnicima ili korisnicima usluga, tako da se provodi nad precizno određenim kategorijama građana, primjerice onima kojima je rješenjem nadležnih tijela određena samoizolacija.**

**Također, u cilju osiguravanja razmjernosti mjere kojima se ograničavaju temeljna prava, neophodno je građane nad kojima se provodi mjera obrade podataka, pisanim putem informirati o početku provedbe i vremenskom roku provedbe mjere, uz izričitu zabranu retroaktivnosti. Osim toga, iznimno je važno, s obzirom da čl. 37. Ustava jamči sigurnost i tajnost osobnih podataka te nadzor nad djelovanjem informatičkih sustava u državi, pobliže odrediti sustav nadzora nad prikupljenim podacima te definirati rokove u kojima se prikupljeni podaci pohranjuju, primjerice u fiksnom razdoblju od 30 dana s mogućnošću donošenja odluke o produljenju, ili najdulje za vrijeme** trajanja prirodne nepogode, katastrofe, epidemije ili opasnosti od epidemije.

S poštovanjem,

PUČKA PRAVOBRANITELJICA

Lora Vidović